CELEX: 32017R0677
Language: ro
Date: 2017-04-10 00:00:00
Title: Regulamentul de punere în aplicare (UE) 2017/677 al Comisiei din 10 aprilie 2017 de prelungire a derogării de la Regulamentul (CE) nr. 1967/2006 în ceea ce privește distanța minimă față de coastă și adâncimea minimă pentru năvoadele de navă utilizate pentru pescuitul guvidului alb (Aphia minuta) în anumite ape teritoriale ale Spaniei (Murcia)

11.4.2017   
            
            
               RO
            
            
               Jurnalul Oficial al Uniunii Europene
            
            
               L 98/4
            
         REGULAMENTUL DE PUNERE ÎN APLICARE (UE) 2017/677 AL COMISIEI
   din 10 aprilie 2017
   de prelungire a derogării de la Regulamentul (CE) nr. 1967/2006 în ceea ce privește distanța minimă față de coastă și adâncimea minimă pentru năvoadele de navă utilizate pentru pescuitul guvidului alb (Aphia minuta) în anumite ape teritoriale ale Spaniei (Murcia)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană (1), în special articolul 13 alineatul (5),
   întrucât:
   
               (1)
            
            
               Articolul 13 alineatul (1) din Regulamentul (CE) nr. 1967/2006 interzice utilizarea uneltelor remorcate în raza a 3 mile marine de la coastă sau în cadrul izobatei de 50 m, în cazul în care această adâncime este atinsă la o distanță mai mică de la coastă.
            
         
               (2)
            
            
               La cererea unui stat membru, Comisia poate să acorde o derogare de la articolul 13 alineatul (1) din Regulamentul (CE) nr. 1967/2006, cu condiția să fie îndeplinite o serie de condiții prevăzute la articolul 13 alineatele (5) și (9).
            
         
               (3)
            
            
               La 17 aprilie 2012, Comisia a primit din partea Spaniei o cerere de derogare de la articolul 13 alineatul (1) primul paragraf din regulamentul menționat anterior, referitoare la utilizarea năvoadelor de navă pentru pescuitul guvidului alb (Aphia minuta) în apele sale teritoriale din Comunitatea autonomă Murcia.
            
         
               (4)
            
            
               În 2013, Comitetul științific, tehnic și economic pentru pescuit (CSTEP) a evaluat derogarea solicitată de Spania, precum și proiectul de plan de gestionare aferent.
            
         
               (5)
            
            
               Planul de gestionare spaniol a fost adoptat de Spania la 27 martie 2013 (2).
            
         
               (6)
            
            
               Derogarea de la articolul 13 alineatul (1) primul paragraf a fost acordată până la 31 decembrie 2016 prin Regulamentul de punere în aplicare (UE) nr. 773/2013 al Comisiei (3).
            
         
               (7)
            
            
               În iunie 2013, septembrie 2014, iulie 2015 și iulie 2016, Spania a prezentat Comisiei rapoarte științifice privind punerea în aplicare a planului de gestionare.
            
         
               (8)
            
            
               La 13 iulie 2016, autoritățile spaniole au solicitat Comisiei Europene să prelungească derogarea dincolo de data de 31 decembrie 2016. Spania a furnizat informații actualizate pentru a justifica reînnoirea derogării.
            
         
               (9)
            
            
               În 2016, CSTEP a evaluat cererea Spaniei de prelungire a derogării, precum și proiectul de plan de gestionare aferent.
            
         
               (10)
            
            
               Derogarea solicitată de Spania îndeplinește condițiile prevăzute la articolul 13 alineatele (5) și (9) din Regulamentul (CE) nr. 1967/2006.
            
         
               (11)
            
            
               Există anumite constrângeri geografice specifice, având în vedere dimensiunea redusă a platformei continentale și distribuția specială a speciei vizate.
            
         
               (12)
            
            
               Pescuitul cu năvoade de navă nu poate fi efectuat cu alte unelte de pescuit și nu are niciun impact semnificativ asupra mediului marin.
            
         
               (13)
            
            
               Derogarea solicitată de Spania vizează un număr limitat, de numai 27 de nave.
            
         
               (14)
            
            
               Planul de gestionare garantează faptul că efortul de pescuit nu va crește în viitor, întrucât autorizațiile de pescuit se vor elibera pentru 27 de nave specifice, care reprezintă un efort total de 1 211 kW și pe care Spania le-a autorizat deja să pescuiască.
            
         
               (15)
            
            
               Navele respective sunt incluse pe o listă comunicată Comisiei în conformitate cu cerințele prevăzute la articolul 13 alineatul (9) din Regulamentul (CE) nr. 1967/2006.
            
         
               (16)
            
            
               Planul de gestionare introduce modificări al căror scop este de a face operațiunile de pescuit mai eficace, și anume el (i) oferă flexibilitate în ceea ce privește fixarea datei de începere a sezonului de pescuit autorizat, în funcție de condițiile meteorologice, (ii) introduce o captură zilnică maximă admisă per navă, per zi și per pescar angajat, (iii) modifică nivelurile de referință critice în conformitate cu datele științifice din anii 2012-2016, (iv) introduce măsuri de restricționare a transferului autorizațiilor de pescuit și (v) instituie un comitet de gestionare care reunește autoritățile, actorii din sectorul pescuitului, comunitatea științifică și părțile interesate.
            
         
               (17)
            
            
               Activitățile de pescuit vizate îndeplinesc cerințele articolului 4 alineatul (1) din Regulamentul (CE) nr. 1967/2006 care permite, prin derogare, pescuitul deasupra habitatelor protejate, dacă acesta se efectuează fără a atinge solul submarin de iarbă de mare în anumite condiții.
            
         
               (18)
            
            
               Cerința de la articolul 8 alineatul (1) litera (h) din Regulamentul (CE) nr. 1967/2006 nu se aplică, deoarece ea se referă la traulere.
            
         
               (19)
            
            
               În ceea ce privește cerința de respectare a articolului 9 alineatul (3) care stabilește dimensiunea minimă a ochiurilor de plasă, Comisia constată că – întrucât activitățile de pescuit în cauză sunt foarte selective, au un impact neglijabil asupra mediului marin și nu sunt afectate de dispozițiile articolului 4 alineatul (5) – Spania a autorizat o derogare de la aceste dispoziții în planul său de gestionare, în conformitate cu articolul 9 alineatul (7) din Regulamentul (CE) nr. 1967/2006.
            
         
               (20)
            
            
               Planul de gestionare adoptat de Spania include măsuri de monitorizare a activităților de pescuit, îndeplinind astfel condițiile prevăzute la articolul 14 din Regulamentul (CE) nr. 1224/2009 al Consiliului (4).
            
         
               (21)
            
            
               Activitățile de pescuit în cauză nu interferează cu activitățile altor nave.
            
         
               (22)
            
            
               Planul de gestionare spaniol reglementează activitatea năvoadelor de navă, pentru a asigura faptul că, în ceea ce privește speciile menționate în anexa III la Regulamentul (CE) nr. 1967/2006, capturile sunt minime.
            
         
               (23)
            
            
               Năvoadele de navă nu vizează cefalopodele.
            
         
               (24)
            
            
               Planul de gestionare spaniol include măsuri de monitorizare a activităților de pescuit, astfel cum se prevede la articolul 13 alineatul (9) al treilea paragraf din Regulamentul (CE) nr. 1967/2006.
            
         
               (25)
            
            
               Prin urmare, derogarea solicitată ar trebui să fie acordată.
            
         
               (26)
            
            
               Spania ar trebui să raporteze Comisiei la timp și în conformitate cu planul de monitorizare prevăzut în planul de gestionare spaniol.
            
         
               (27)
            
            
               O limitare a duratei derogării va permite asigurarea adoptării rapide a unor măsuri de gestionare corective, în cazul în care monitorizarea planului de gestionare va indica o stare de conservare nesatisfăcătoare a stocului exploatat, contribuind totodată la îmbogățirea cunoștințelor științifice în vederea stabilirii unui plan de gestionare mai bun.
            
         
               (28)
            
            
               În consecință, derogarea ar trebui să se aplice până la 31 decembrie 2019.
            
         
               (29)
            
            
               Măsurile prevăzute în prezentul regulament sunt conforme cu avizul Comitetului pentru pescuit și acvacultură,
            
         ADOPTĂ PREZENTUL REGULAMENT:
   Articolul 1
   Derogare
   Articolul 13 alineatul (1) din Regulamentul (CE) nr. 1967/2006 nu se aplică pescuitului de guvid alb (Aphia minuta) în apele teritoriale ale Spaniei adiacente coastei Comunității autonome Murcia, cu năvoade de navă utilizate de nave care:
   
               (a)
            
            
               sunt înregistrate în recensământul maritim gestionat de Direcția generală pentru creșterea animalelor și pescuit din Comunitatea autonomă Murcia;
            
         
               (b)
            
            
               practică acest tip de pescuit de mai mult de cinci ani și nu implică nicio creștere viitoare a efortului de pescuit prevăzut și
            
         
               (c)
            
            
               dețin o autorizație de pescuit și operează conform planului de gestionare adoptat de Spania în conformitate cu articolul 19 din Regulamentul (CE) nr. 1967/2006 (denumit în continuare „planul de gestionare”).
            
         Prezenta derogare se aplică până la 31 decembrie 2019.
   Articolul 2
   Plan de monitorizare și raport
   Spania comunică Comisiei, în termen de trei ani de la intrarea în vigoare a prezentului regulament, un raport elaborat în conformitate cu planul de monitorizare stabilit în planul de gestionare menționat la articolul 1 primul paragraf litera (c).
   Articolul 3
   Intrare în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 10 aprilie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 36, 8.2.2007, p. 6.
   
      (2)  Referință Regiunea Murcia, JO nr. 78, 6.4.2013, p. 13950.
   
      (3)  Regulamentul de punere în aplicare (UE) nr. 773/2013 al Comisiei din 12 august 2013 de instituire a unei derogări de la Regulamentul (CE) nr. 1967/2006 al Consiliului cu privire la distanța minimă față de coastă și adâncimea minimă a mării pentru năvoadele de navă utilizate pentru pescuitul guvidului alb (Aphia minuta) în anumite ape teritoriale ale Spaniei (Murcia) (JO L 217, 13.8.2013, p. 28).
   
      (4)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).